《三至轩为陈高吾中丞》
明代·黄佐

提提高飞鸟，羽仪耀台端。显显高吾公，德威为世观。

章江三弭节，不辞道路艰。旄倪见公至，煦媮成欢颜。

章江东流去，城郭何郁盘。台中启华构，桂户橑以兰。

祥鶤迎迢递，贺燕来翩翻。岂为丽丹雘，芳馨良独难。

端居揆时运，晤言及湖山。邂逅适我愿，怅别起长叹。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。